Slepo (AK/SN). Hižo druhi dźeń noweho lěta su někotre rjemjeslniske předewzaća na twarnišću noweho němsko-serbskeho šulskeho kompleksa w Slepom po kónclětnej přestawce ze swojim dźěłom pokročowali. Nětko měrja so tam na nutřkowny wutwar kubłanišća, rozłoži nawoda twarskeho wotrjada Slepjanskeho zarjadniskeho zjednoćenstwa Steffen Seidlich na wutornym posedźenju Slepjanskeje gmejnskeje rady. „Nutřkowny wutwar wusměrja so na tepjenje, přewětrjenje, sanitarne připrawy a na cyłu elektriku. Bórze budu samo prěnje špundowanja kładźene“, Seidlich rjekny. Srjedź januara su potom dalše dźěła na wonkownych připrawach předwidźane.
Za sydom losow chcedźa přichodne dny dalše twarske nadawki rozdawać. Tak maja so w sportowej hali wěstotna sćěna, špundowanje, tribuna, zawěški za dźělenje hale a zaćěmnjenje zatwarić. W decembru chcedźa šulski centrum potom přepodać.
szl_Latn pol_Latn